Apie vyną
Manoma, kad vynas atsirado prieš 6000 metų. Jis liejosi laisvai Senovės Graikijoje. Vienas laivų statytojas garsaus matematiko Pitagoro netgi paprašęs darbininkams sukurti saiko mokantį puodelį. Senovės Romoje atsirado paprotys susidaužti taurėmis, kad šlakelis vyno patektų į kitų puotautojų taures. Ant vengiančio tai padaryti krisdavo įtarimas, neva jis galėjęs užnuodyti gėrimą. Sunku patikėti, bet labiausiai vyno gamybos technologiją ištobulino viduramžių vienuoliai. 
O kaip lietuviškai taisyklingai apibūdinti šį turtingos istorijos gėrimą? 
Rūšiai reikšti vartotina įvardžiuotinė forma – raudonasis, baltasis vynas. Neįvardžiuotinė gali būti vartojama tada, kai ji tradiciškai įsigalėjusi, pavyzdžiui, sausas ar pusiau sausas vynas.
Taigi sakoma: raudonasis sausas vynas, baltasis pusiau sausas vynas ir pan.
Valgiaraščiuose tenka matyti anglišką terminą house wine. Išvertus pažodžiui – tai namų vynas. Lietuviškas pavadinimas – restorano vynas arba šeimininkų vynas.  
Beje, atkreiptinas dėmesys, kad vynas yra vienaskaitinis daiktavardis, daugiskaita vartotina tik norint pabrėžti gausą.

